Burturbeining av heilivági og brúktum nálum Alt burturkast, ið hevur heilivágsleivdir í, skal latast inn á apotekunum. Tað vil eitt nú siga forskriftaheilivágur, hondkeypsheilivágur, djóraheilivágur, brúktar nálir og sproytur og insulin-pennar, um heilivágur enn er í. Bøndur og tey, ið fáast við kríatúr, eiga tískil eisini at koma inn við heilivági, ið teir ikki hava nýtt, og við brúktum nálum, koyrdar í eina nálaspann. Heilivágur skal burturbeinast á rættan hátt, og tí er neyðugt, at allur heilivágur verður latin inn á apotekunum. Heilivágur kann vera ógvuliga vandamikil í skeivum hondum–t. d. hjá børnum. Bingjuplássini taka ikki ímóti heilivágsleivdum. Tað skal latast inn á apotekunum! Er talan um eitt tómt heilivágsglas ella eina tóma heilivágserskju er ikki neyðugt at lata tað inn á apotekunum, tí her er so gott sum ongin heilivágsleivd í. Hvussu burturbeini eg heilivág? Neyðugt er at lata heilivág inn á apotekunum: ið ikki longur verður brúktur har lokadagurin á heiliváginum er lokin um eitt hvørt øðrvísi skuldi verið við heiliváginum Heilivágurin skal ikki burturbeinast saman við vanligum burturkasti. Heilivágur er vandamikið burturkast bæði fyri heilsuna og umhvørvið. Tí skal tað hvørki skolast út í vaskið, niður í vesið ella koyrast í skrellispannuna. Hvussu burturbeini eg nálir? Neyðugt er eisini at lata brúktar nálir inn á apotekunum. Brúktar nálir skulu í eina nálaspann, sum kann keypast á apotekunum. Týdningarmikið er at tryggja sær, at lokið er sett fast á nálaspannini, soleiðis at starvsfólk, bæði á apotekinum og brennistøðini, ikki eru í vanda at verða stungin og smittað.